कर’ना जिउसानि सनदेरनाया रुयहांनाय थासारिनि थाखाय सोलोंथाइ फसंथाननि माखासे थाखोफोराव फरा सोलोंनायनि सुबिदाखौ खालामदों हादरसा सोरखारा। गोबां दान लकडाउन जानायनि थाखाय आसामाव सोलोंथाइ फसंथानफोरा बन्द जानानै दंमोन । बि सोलोंथाइ फसंथानफोरनि माखासे थाखोफोरनि गेजेराव थाखो जिनै, जालिया-जालियामा आरो टेकनिकेल इडुकेसननि जोबथा बोसोर थामहिनबा सेमिष्टारफोरनि फरा फोरोंनाया फैगौ 6 सेप्टेम्बरनिफ्राय जागाय जेनगोनब्लाबो फरायसा-फरायसुलाफोरनि थाखाय अनलाइननि राहाजों सोलोंथाइ लानो हागोनखौबो लाखिदों। सोलोंथाइ फसंथानफोरनिसिम फरा सोलोंनो गोसो जानाय फरायसा-फरायसुलिफोरा अनलाइननि राहाजों सोलोंथाइ लानो हागोनखौ बुंदों एसअ’पियाव। फरायसा-फरायसुलिफोरनि थाखाय सोलोंथाइ फसंथानफोराव नुजाथिनाया गोनांथार नङा। आसाम सोरखारनि सोलोंथाइ बिफाननि एसअ’पिनि जोहै बेखौ फोसावदों। कर’नानि पजिटिभनि हारा 0.2 जौखोन्दोनि गाहायाव थानाय जिल्लाफोराव सोलोंथाइ फसंथानफोरखौ खुलिनो गनायथि होदोंब्लाबो माबेबा जिल्लायाव कर’नानि पजिटिभनि हारा 0.2 जौखोन्दोनि बांसिन जानाय लोगो-लोगोनो गावबा-गावनि जिल्ला बेंगिरिआ सावस्रि मावख’गिरिजों सावरायनानै सोलोंथाइ फसंथानखौ बन्द लानो थिरांथा लागोन। गुबन फारसे से थाखोनिफ्राय जि थाखो आरो जिसे थाखोजों लोगोसे जोबथा बोसोर थामहिनबा सेमिष्टारनि अनगायै फरायसालिमा आरो मुलुग सोलोंसालिनि गुबुन थाखो थामहिनबा सेमिष्टारनि सोलोंथाइ फसंथानफोराव फरा फोरोंनाया सिगांनि बादि बन्द थागोन। जालियामा, जालिया आरो थाखो जिनैनि जोबथा बोसोरनि सोलोंसाफोरनि थाखायसो सोलोंथाइ फसंथानफोरनि हष्टेलखौसो खुलिनो गनायथि होदों। बिफोर हष्टेलाव थाग्राफोरा भेकसिन लानाय जानांगोन। मोनसेल’ डज भेकसिन लानाय फरायसा-फरायसुलिफोरा थाखो खथायाव फरा सोलोंनो हागोन। थाखो जिनैनि रावबो फरायसा-फरायसुलिफोरा 18 बोसोर बैसोनि गाहाय आरो भेकसिन लायै जायोब्लाबो थाखो खथायाव फरा सोलोंनो हागोन। मोनसे थाखोयाव सा 30 नि बारा सोलोंसा थानो मोननाय नङा। मोनफ्रोमबो रबिबाराव सोलोंथाइ फसंथानफोरखौ सेनिटाइज खालामनो नांगोन। सोलोंथाइ फसंथानफोरनि फोरोंगिरि-मावफारियाफोरा मोननैबो डज भेकसिनखौ लाथार नांगोन। सोलोंथाइ फसंथानफोर खुलिनायनि गिबि हाफ्थायाव सानफ्रोमबो मोनसे क्लासाव कर’नानि लैखोन आरो सावस्रिनि सायाव फरायसा-फरायसुलिफोरनो गियान होनांगोन। बिदिनो गासैबोनि थाखाय मास्क आरो सेनिटाइजारनि बाहायनाया गोनांथार। थाखो खथानि सिङाव-बायजोयाव द’ फुटसो गोजानै रायज्लायनाय राहाखौ सोलोंथाइ फसंथानफोरनि सामलायगिरिया रोखा खालामनानै होनांगोन। सानफ्रोमबो सोलोंथाइ फसंथानफोराव हाबनाय समाव फोरोंगिरि, मावफारिया आरो फरायसा-फरायसुलिफोरखौ थार्मेल स्क्रिननि जोहै देहानि दुंनायखौ आनजाद नायनांगोन। सोलोंथाइ फसंथानफोरनि बेन्दोङाव सोरबा कर’ना पजिटिभ जानायखौ हमनो हानाय लोगो-लोगोनो खाथिनि सावस्रि फसंथान एबा सोरदिं मावख’गिरिनो फोरमाय हरनांगोन । फरायसा-फरायसुलिफोरा बिजों बि बिजाब, नटबुक, रेबगां, पेन्सिल, रबर, टिफिन बक्स, दैनि बथल बायदि जायखि जाया मुवा-बेसादफोर लांलाय-हरलाय खालामनो मोननाय नङा। कवारेन्टाइन सेन्टार हिसाबै बाहायनाय सोलोंथाइ फसंथानफोरा खुलिनाय सिगांनो मोजाङै सेनिटाइज खालाग्रोनांगोन। सोलोंथाइ फसंथानफोरनि बेन्दोङाव माखासे कर’ना पजिटिभ जायोब्ला सान स्निनि थाखाय बन्द लाखिनानै आरांगा, मायसा, बेन्स, खिखरसालि-हासुखरसालि बायदिफोरजों लोगोसे गासै बेन्दोंखौनो सेनिटाइज खालामनानै गावबा-गावनि जिल्ला बेंगिरिनि गनायथि लानानैसो सोलोंथाइ फसंथानफोरखौ खुलिनो हागोन। फरायसा-फरायसुलिनि बिमा-बिफा, नायसंगिरिफोरनि जेबो हेंथा गैयाब्लासो फरायसा-फरायसुलिफोरा सोलोंथाइ फसंथानफोराव फैनो हागोन। समाजारि जानथाय गोयै जायखि जाया हाबाफारि लानो हानाय नङा। जायखि जाया फालिनाय-फोरबो सोलोंथाइ फसंथानफोराव खुंनो हानाय नङा होननानै एसअ’पियाव बिथोन फोसावदों।